
Transzexuális fiatalok Magyarországon

A transzszexuális emberek társadalomtudományi megközelítésű kutatásának kevés előzménye van Magyarországon. Kiemelten a témában érintett fiatalok megszólítására pedig egyáltalán nem volt még példa a hazai tudományos életben. Ezt a hiányosságot felismerve készült el egy 47 kérdésből álló online kérdőíves felmérés a Transzszexuálisok társadalmi integráltsága Magyarországon szociálpedagógiai megközelítésből című szakdolgozatom részeként. Az előadásban ennek az átfogó kutatásnak az eredményeiből emelem ki azokat a momentumokat, amelyek a szociálpedagógia területeivel érintkezhetnek a szakma gyakorlata során. Azaz a fiatalkori évekre koncentrálva mutatom be a kutatásban részt vevők tapasztalatait a társadalmi beilleszkedésük szempontjából releváns életterületek mentén, elsősorban a gyermek- és ifjúkor élményeit megidézve. A 4 dimenzióra (nemi identitás, nem kifejezése, biológiai nem, szexuális irányultság) tagolt nemiség modelljén keresztül világítok rá a nemváltoztatási motiváció jellegzetes aspektusaira. A transzszexuálisok múltjában a nemi szocializáció kulcsfontosságú pontjait is érintem. Így az első élmény idejét a másik nemhez tartozásban, a pedagógiai környezet erre adott reakcióit, az iskolai években a kortárshatásból is adódó belső küzdelmet, akadályokat, segítségeket - és a szociálpedagógia szakmát is behívva – éppen ezek hiányosságait, következményeit. Kitérek a gyermekkori családszerkezet és a szülői nemi szerepminták hatására, a család transzszexuális fiatallal kapcsolatos attitűdjének szerepére. Végül bemutatom néhány, a szociálpedagógia kompetenciakörébe tartozó szolgáltatás igényfelmérésének eredményét, amit az érintettek körében végeztem. Felvázolom, hogy a jövőben milyen lépések megtétele célszerű a szakma részéről a témával kapcsolatban. Az is kiderül, hogy vajon indokolt-e egyáltalán szociálpedagógiai célcsoportról beszélnünk transzszexuális fiatalok esetén?




